Tuisblad ~> Danie de Kock
SKRIFLESING: 1 TIMOTEUS 3:1 – 13
TEKSVERSE: 1 TIMOTEUS 3:1 & 13
OUDERLING EN DIAKEN – VERWERF 'N EERVOLLE PLEK DEUR VOORTREFLIKE DIENS
Ons teksverse vanoggend beskryf die reaksie op die dienswerk van ouderlinge en diakens.
Die apostel Paulus sê: Ouderlingdiens is 'n voortreflike werk
Goeie Diakenswerk besorg aan die persoon 'n eervolle plek in die gemeente.
Beide die Ouderling en Diaken se werk word met woorde beskryf wat met eer, aansien te doen het.
Net weet hoofstukke verder in hierdie brief aan Timoteus sê Paulus:
Die ouderlinge wat goeie leiding gee, behoort dubbele erkenning te kry, veral dié wat hard werk deur te preek en onderrig te gee. (1 Tim 5:17)
Die apostel Paulus verduidelik onder leiding van die Heilige Gees hoe belangrik Ouderlinge en Diakens se dienswerk in die gemeente is en dat dit daarom ook hoog geag word.
Broeders en susters, vanoggend wil die Here ons in die eerste plek laat verstaan:
OUDERLINGE EN DIAKENS DOEN DIENSWERK TOT WELSYN VAN AL DIE LIDMATE
Die Here roep bepaalde mense om sy gemeente te versorg en toe te rus sodat die gemeente as liggaam van Christus kan funksioneer. Elke Christelike gemeente moet so lewe en so optree dat die lidmate self sowel as ander mense in die samelewing die Here Jesus Christus kan ervaar. Sy verlossingswerk moet in mense gesien word en die helder lig van sy woord moet uitgestraal word sodat mense wat in die duisternis van die sonde vasgevang sit die lig kan sien. Die Here se liefde is natuurlik die grondslag van hierdie nuwe lewe en dit moet sowel binne as buite die gemeente gestalte kry.
Paulus noem die gemeente graag die LIGGAAM VAN CHRISTUS. Luister hoe praat hy in sy brief aan die gemeente in Efese:
.... ons sal in liefde by die waarheid bly en so in alle opsigte groei na Christus toe. Hy is immers die hoof, en uit Hom groei die hele liggaam. Die verskillende liggaamsdele pas bymekaar en vorm saam 'n eenheid. Elkeen van hulle vervul sy funksie, en so bou die liggaam homself op in liefde. (Ef. 4:15 & 16)
Om so as liggaam van Christus te kan funksioneer en groei, moet die lewe in die gemeente op 'n volgehoue basis onderhou en geaktiveer word.
Die Ouderlinge is die opsieners, toesighouers of te wel bestuurders in die gemeente. Hulle moet as die kerkraad die leiding in die gemeente gee.
Om by die liggaamsbeeld van Paulus aan te sluit kan 'n mens die ouderlinge met die senuweestelsel vergelyk. Die senuweestelsel verbind die hoof (die brein) met die res van die liggaam. Al die bevele wat die brein gee, word deur die senuweestelsel na die res van die liggaam deurgegee.
As daar as gevolg van 'n besering of siekte een of ander probleem met die senuweestelsel ontstaan, kan dele van die liggaam nie meer funksioneer nie. So kan 'n spinale- of te wel rugsenuwee besering die hele onderlyf verlam. 'n Senuwee besering kan ook liggaamsbeweging belemmer sodat 'n persoon spasties kan raak.
Wat die diakens betref. Die dienswerk van die diakens kan weer met die bloedvatstelsel in die liggaam vergelyk word. Die bloedvatstelsel sorg dat die lewegewende bloed met die nodige voedingstowwe by die verskillende ledemate van die liggaam uitkom. As mens deesdae met byna enige mediese ondersoek te doen kry, is bloedtoetse van die eerste dinge wat gedoen word. Die diakens in die gemeente sorg dat die liggaam gesond bly. In die formulier vir die bevestiging kry word hulle die opdrag om te sorg dat niemand in die gemeente deur armoede, eensaamheid, ouderdom, siekte of om ander redes van die geloofsgemeenskap vervreem raak nie.
Maar kom ons kyk na die Ouderling en Diaken se werk in die praktyk.
OUDERLINGE EN DIAKENS RUS DIE LIDMATE TOE TOT DIENS
In Ef. 4:11 & 12 staan:
En dit is die "gawes" wat Hy "gegee het": apostels, profete, evangeliste, en herders en leraars. Sy doel daarmee was OM DIE GELOWIGES TOE TE RUS VIR HULLE DIENS en vir die opbou van die liggaam van Christus.
Christus se liggaam moet lewe. Daarvoor is daar 'n ouderlinge wat die senuweestelsel vorm en diakens wat die bloedvatstelsel is. So word vir elke liggaamsdeel se funksionering gewaarborg en so word elke liggaamsdeel in ooreenstemming met sy bepaalde funksie versorg.
Die liggaam van Christus moet lewe en die liggaam van Christus moet werk. Christus moet in hierdie omgewing waar ek en jy elke dag beweeg bekend gestel word. Sy liefde moet sigbaar word en sy waarheid moet soos 'n helder lig in die donker van die sondige wêreld skyn. Om so as liggaam van Christus te kan funksioneer , is die veronderstelling tog dat elke liggaamsdeel sal funksioneer.
Daarom moet elke lidmaat spesifiek toerus en begelei word om sy of haar bepaalde funksie te verrig. En dit is juis die Ouderlinge en Diakens se werk.
Kan u nou verstaan waarom die apostel Paulus so ernstig raak as hy oor die Ouderlinge en Diaken in die gemeente praat. Hy wys daarop dat nie sommer enige persoon geskik is om in die diens te werk nie.
Hy sê Ouderlinge onberispelik moet wees, getrou, gasvry en bekwaam om te onderrig. Hy moenie aan drank verslaaf of 'n rusiemaker wees nie. Hy moet sy eie huis goed regeer en selfs onder mense buite die gemeente as 'n goeie man bekendstaan.
Ook wat die Diakens betref is daar duidelike vereistes wat gestel word. Hulle moet van goeie karakter wees, nie op oneerlike winsbejag uit wees nie, maar in alles betroubaar en nugter. Hulle moet aan die geopenbaarde waarheid, die woord van God, vashou.
Sowel Ouderlinge as die Diakens is mense wat deur God self geroep en aangestel word om die liggaam van Christus hier op aarde toe te rus en te versorg. Daarom moet hulle ook met die nodige agting en respek behandel word. Hulle word deur die Here na jou en my gestuur om ons geestelik te versorg en ons toe te rus vir ons dienswerk.
Nou kan ons verstaan waarom Paulus sê
OUDERLINGE EN DIAKENS LEWER 'N VOORTREFLIKE DIENS
Ouderling- en Diakenswerk is nie werk waarmee geld gemaak kan word nie. Dit besorg ook nie aan jou een of ander posisie in die samelewing nie.
Hierdie werk is eerbare dienswerk, liefdeswerk wat in die gemeente hoog geag word. Dit gaan nie oor die persoon nie, maar oor die werk wat hy of sy doen – Sowel die Ouderlinge as Diakens is maar net mense. Mense met hulle eie tekortkominge en worstelinge, maar mense wat in diens van die Here is en besig is met koninkrykswerk.
Luister wat staan in Heb. 13:17
Julle voorgangers hou wag oor julle lewe en moet aan God rekenskap gee ....
Omdat Ouderlinge en Diakens in die Here se diens staan, moet hulle aan Hom verantwoording doen vir hulle werk. Hy het elkeen van hulle persoonlik geroep en Hy het hulle aangestel. Daarom kan Hy ook van hulle rekenskap vra. By al die verskillende selle in die liggaam uit. As die bloedtoevoer gebrekkig is kan weefsel afsterf. Dit kan jou as diaken se
Broeder ouderling is jy as senuweestelsel in liggaam van Christus besig om die impulse van ons Here Jesus Christus deur te gee. As dele van die liggaam sonder lam geword het. Kan dit die ouderlinge wees wat nie hulle werk doen nie.
U as diaken. Aan u is die vraag: Kom die bloed by elke ledemaat uit? Dele van die liggaam kan weens 'n bloed tekort afsterf. U mag nie toelaat dat enige lidmaat as gevolg van eensaamheid, ouderdom, armoede siekte of ander redes van die geloofsgemeenskap vervreem raak nie.
Paulus sê dienaars wat hulle werk met oorgawe en in getrouheid doen, verwerf vir hulle groot vrymoedigheid in die geloof in Christus Jesus. Dit beteken dat daar saam met elke Ouderling en Diaken se dienswerk die groot voordeel van persoonlike geloofsgroei kom. Daarom ontwikkel hulle ook al hoe meer die vrymoedigheid om oor die dinge van God se koninkryk en die uitbreiding daarvan te praat.
Maar nou moet ons verstaan dat hierdie dienswerk 'n groot verantwoordelikheid inhou. Daarom moet ons vra:
Broeder Ouderling wat is u reaksie op die rekenskap wat God van oor u dienswerk vra? Is u 'n getroue toesighouer en toegewyde bestuurder in die gemeente, die gemeente wat God met die kosbare bloed van sy Seun gekoop het?
En as Diakens, broeders en susters, wat sê u vir die Here oor u dienswerk? Is u regtig voluit besig om die ledemate van Christus se liggaam wat aan u toevertrou is, met toewyding en liefde te versorg en toe te rus? Begelei u hulle elkeen om ook 'n aktiewe, toegewyde en liefdevolle ledemaat in die liggaam te wees?
Of die gemeente as liggaam van Christus groei en geestelik volwasse word, hang tot 'n baie groot mate van die Ouderlinge en Diakens se dienswerk af, maar die gemeente, die lidmate het beslis ook 'n verantwoordelikheid. Luister wat sê die apostel Petrus as hy met lidmate van 'n gemeente praat:
Kom na Hom (Christus) toe, die lewende steen wat deur die mense afgekeur is, maar deur God uitverkies is . LAAT JULLE AS LEWENDE STENE OPBOU tot 'n geestelike huis, om 'n heilige priesterdom te wees en geestelike offers te bring wat deur Jesus Christus vir God welgevallig is. (1 Pet 2:4 & 5)
Broeder en suster. Met watter houding en gesindheid ontvang jy die Ouderling of Diaken wat die Here na jou toe stuur? Is jy bereid om in jou besige program tyd te maak en die persoon hartlik te ontvang as 'n dienskneg van die Here? Is jy bereid om saam te werk en jou deel te doen? Of het jy meestal een of ander verskoning waarom jy nie voluit deel kan wees van die gemeenskap van die heiliges nie?
Ons het vanoggend geleer: Ouderling- en Diakenswerk is voortreflike werk. Met hierdie toegewyde dienswerk verwerf jy vir jou 'n eervolle plek in die gemeente asook groot vrymoedigheid in die geloof in Christus Jesus.
Die groot vraag aan elke Ouderling en Diaken is: Hoe verantwoordelik is jy jou diens?
En aan die gemeente:
Hoe reageer ek en jy op die Ouderling en Diaken wat as dienskneg van die Here na ons gestuur word? Is ons altyd bereid om hulle te respekteer as die gestuurdes van die Here? Is ons bereid om saam te werk aan die opbou van hierdie gemeente as die liggaam van Christus om sodoende diensbaar in sy koninkryk te wees?
SKRIFLESING: 1 Joh. 4:7 – 21
TEKS: 1 Joh. 4:7 & 8
TEMA: DIE HERE SE GEMEENTE IS VOL LIEFDE
As 'n vreemdeling vanoggend hier buite net voor u by hierdie erediens ingestap het, aan u sou vra:
Ek wil vandag hierdie erediens bywoon, maar sê my eers:
"Wat is die uitstaande kenmerk van die hierdie gemeente?"
Broeder en suster. Wat sou jy die vreemdeling antwoord?
Verskillende lidmate sal seker verskillende antwoorde kon gee. Kom ons formuleer dan die vraag so 'n bietjie anders:
Wat wil ons Here Jesus Christus hê moet die uitstaande kenmerk van hierdie gemeente wees?
Ons Here Jesus Christus is die Hoof van die kerk. Dit wat Hy van sy kerk verwag, is sekerlik die belangrikste.
En wat Hy in sy kerk wil sien, is LIEFDE!
Toe die Fariseërs en Skrifgeleerdes Hom destyds met die wet gekonfronteer het en Hom gevra het: Wat is die grootste gebod? Wat was sy antwoord? LIEFDE!
En so was dit nog altyd, selfs in die Ou Testamentiese tye, die Here wil hê dat ons bo alles sal LIEFHÊ.
In 1 Kor. 13 lees ons dat die grootste en allerbeste gawe wat God aan sy kerk gegee het, juis die LIEFDE is. En in ons teksgedeelte in vers 16 lees ons selfs:
GOD IS LIEFDE....
En Hy verwag dat ons optrede ook deur absolute liefde gekenmerk sal wees ..... Maar nou is die vraag:
Is daar genoeg liefde in die gemeente?
Is liefde die uitstaande kenmerk van die kerk?
Die kerk, seker ook hierdie gemeente, word al te dikwels van liefdeloosheid beskuldig, want
1. ONTROUES VERANDER GOD SE OPDRAG
God se doel met die liefdesopdrag is juis dat sy volk hulleself duidelik van alle ander mense moes onderskei.
Sedert die Ou Testamentiese tyd moes God se verbondsvolk anders wees, uniek wees, heilig wees......
Maar Israel het ontrou geword. Hulle het nie hulle lewenswyse op die vaste grond van liefde gebaseer nie. Hulle God se liefdeswet in hulle eie koue, en meestal harde klomp reëls en gebruike gaan inforseer.
Sien u? Die leiers binne die verbondsvolk verander God se wet wat met LIEFDE gespel word, na een of ander mensgemaakte godsdiens met 'n klomp reëls en gebruike wat hulleself uitgedink het. Hulle dien die Here op hulle eie manier ...... reëls en gebruike in plaas van liefde!
Daarom verbaas dit mens nie as die Here in Maleagi 1:10 sê:
Was daar maar iemand onder julle wat die tempel se deure wou toesluit, sodat julle nie my altaar tevergeefs aan die brand hou nie! Ek hou nie van julle nie, sê die Here die Almagtige, en Ek wil nie 'n offer van julle hê nie .....
En dan bly die Here vir 400 jaar lank stil. Hy stuur nie 'n profeet nie. Hy wil nie met sy volk praat nie .....
Maar dan na eeue se stilte, stuur die Here weer 'n profeet. Hy stuur Johannes die Doper om te sê die Here se Koninkryk het naby gekom. Die Here hou sy beloftes en Hy bly nie vir altyd kwaad nie. Hy ontferm Hom altyd weer oor sy verbondsvolk.
2. GOD SE SEUN HET SY LIEFDE NA ONS GEBRING
Ons almal weet mos wat in Joh. 3:16 staan:
Maar kyk nou na die verbondsvolk, die Jode, se reaksie. Die leiers van die volk, die Joodse raad en die Skrifgeleerdes verwerp die Here Jesus! Hulle sweep die volk op en lewer hom oor om gekruisig te word.
Waar God bloot uit genade en ontferming in die Persoon van die Seun na hulle kom om verhouding van liefde te vestig, gaan maak hulle Hom dood! ....... Hulle soek 'n godsdiens vol wette en reëls.
Is dit nie ironies nie, broeder en suster? Die Jode het die Verlosser wat God vir hulle stuur, letterlik doodgemaak.
Maar laat ons nie te vinnig oordeel nie........ Wat doen ek en jy met ons Verlosser?
Hy is immers vandag steeds die verpersoonliking van God se liefde. Daarom sê die Here vandag hier vir ons deur die apostel Johannes:
Geliefdes, ons moet mekaar liefhê, want liefde kom van God, en elkeen wat liefhet, is 'n kind van God en ken God.
Die Here verwag dat vernaamste kenmerk van ons as gemeente LIEFDE sal wees! ...... Liefde wat, net soos God gedoen het, met die daad bewys word.
Daarom is die wesenlike vraag vanoggend aan ons:
Hoe lyk die liefde in hierdie gemeente? Nie watter spesiale reëls en gebruike en gewoontes het ons nie....
Hoe lyk ons liefde vir die Here? Waaraan kan buitestaanders dit meet?
Kan ander dit sien aan ons gemeente se erediensbywoning? Is daar nie te veel lidmate wat sommer maklik 'n erediens of drie oorslaan nie?
Ons toewyding om as gelowiges saam te kom om te bid en mekaar op te skerp? Is daar nie te veel lidmate wat maar tevrede is met net 'n erediens nou en dan en dan niks meer nie. Geen kleingroep, gebedsgroep of diensgroep nie.
En wat van ons dankoffers? Meer as die helfte van die gemeente se dankoffers aan die Here is regtig ver onder die merk.
Hoe lyk ons bereidwilligheid om in die gemeente diensbaar te wees? Wat van al die verskonings? Is ander dinge nie meesal belangriker as dienswerk vir die Here nie?
Hoe lyk ons liefde teenoor ons naaste? Wat sien buitestaanders as hulle na jou en my kyk?
Sien hulle hoe ons mekaar ywerig besoek, bemoedig en vermaan of sien hulle hoe elkeen maar sy eie ding doen?
Sien buitestaanders dat ek en jy persoonlik by armes en eensames betrokke is?
Het jy nie maar gewoonlik 'n verskoning as daar gevra word dat jy moet help om liefde binne of buite die gemeente te betoon nie?
Broeder en suster, die feit van die saak is:
3. AS MENS SONDER LIEFDE IS, IS JY SONDER GOD
Kyk wat staan in vers 8:
Ja, liefde is die allesoorheersende kenmerk van die kerk van Christus. ......... Maar hoe lyk ware liefde?
Liefde is nie maar een of ander gevoel hier binne-in jouself nie. Liefde is dade!!!
In 1 Kor. 13 beskryf die apostel Paulus die liefde vir ons juis in terme van dade:
Dit handel nie onwelvoeglik nie,
Dit verbly hom nie oor onreg nie,
Dit bedek alles
Broeder en suster. Sien ek en jy hierdie liefde in ons eie lewe? Sien ons hierdie liefde in mekaar se optrede?
In vers 20 staan:
As iemand sê: 'Ek het God lief' en hy haat sy broer, is hy 'n leuenaar, want wie sy broer, wat hy kan sien, nie liefhet nie, kan onmoontlik vir God liefhê, wat hy nie kan sien nie.
Verstaan u wat die Here hier in sy woord vir ons sê? As ek en jy sonder liefde teenoor ons medegelowiges is, is ons ook nie lief vir die Here nie!
Al kry ons elke Sondag die wonderlikste en suiwerste prediking, en al het ons die mooiste gebruike en seremonies in ons eredienste, en al besoek die predikant, ouderling en diaken die lidmate op 'n gereelde, basis beteken dit nog nie dat ons 'n gemeente is soos die Here van ons verwag nie....
Ons kan 'n vol program hê en allerhande dinge doen wat ons baie besig hou, maar sê die Here, as ons nie die liefde het nie, is ons niks nie ... Niks meer as 'n klomp leë blikke wat baie geraas kan maak nie.......
Dan kan die Here seker ook vra: Is daar nie iemand wat tog die deure wil sluit nie.
Ons kan slegs 'n lewende gemeente wees as ons die Here regtig bo alles liefhet. As ons onder leiding van die Heilige Gees graag die Here in die erediens ontmoet en Hom graag op 'n praktiese manier deur die week ook dien en aanbid.
Die Here verwag dat ons onder leiding van die Heilige Gees Hom werklik eerste sal stel en ook ywerig in ons liede vir ons naaste sal wees.
Kom ons gaan vandag hier uit en dan gaan dink ons ernstig oor ons liefde?
Daar is 'n hele klomp lidmate wat wél so hulle liefde vir God en liefde vir hulle naaste uitleef, maar daar is tog ook so baie wat dit nie doen nie.
Daarom weer die vraag:
Hoe is my en jou liefde teenoor die Here sigbaar en waaraan sal buitestaanders my en jou liefde vir ons naaste kan sien?
Monday, 25 June 2018 06:58
SKRIFLESING. ESEG. 13:1 – 16
TEKS: ESEG. 13:10
VALSE GERUSTHEID IS GEVAARLIK
Voor ons vanoggend by die dieper betekenis van hierdie Skrifgedeelte kom, wil ek eers net so 'n bietjie met u gesels. Ek gaan 'n paar vrae stel:
Wat wil jy hê moet 'n preek aan jou doen?
Moet die preek jou vertroos en bemoedig?
Kan die preek jou maar ongemaklik maak of skuldig laat voel?
En kan die preek jou maar kwaad maak?
Of wil jy hê die preek moet jou net goed laat voel?
In die Ou Testamentiese tyd het die Here profete in sy diens gehad. Hy het hulle na die mense gestuur om sy woord te verkondig. Kyk wat sê Esegiël in verse 1 en 2:
Die woord van die Here het tot my gekom: Mens, tree jy as profeet op ..... Sê vir die mense .....: Hoor die woord van die Here!
Vandag stuur die Here nog steeds mense om sy woord te verkondig. Vandag moet predikante ook duidelik sê:
Hoor die woord van die Here!
Maar kyk nou mooi wat gebeur!
In Esegiël se tyd was daar mense wat hulleself as profete van Israel voorgedoen het. Hierdie mense was nie deur die Here gestuur nie en het ook nie die Here se woord gebring nie. Hulle het hulle deur hulle eie gedagtes laat lei.....
Eeue later waarsku die apostel Paulus, self 'n gestuurde van die Here, met presies dieselfde probleem. Hy skryf aan Timoteus:
….daar sal 'n tyd kom wanneer die mense die gesonde leer nie meer sal verdra nie. Hulle sal hulle eie begeertes volg en vir hulle leermeesters bymekaarmaak wat net sal sê wat hulle graag wil hoor.(2 Tim. 4:3)
Hierdie profete in Esegiël se tyd en die leermeesters in Paulus se tyd het almal graag gesê:
So spreek die Here!
Maar dan is dit glad nie die Here se woord nie! Hulle kom met hulle eie gedagtes en sê die dinge wat die mense graag wil hoor.
In ons teksgedeelte waarsku Esegiël die volk Israel:
JOU PROFETE is soos jakkalse tussen die puinhope.
Het u dit opgemerk? Die Here praat van JOU profete Israel ..... Met ander woorde, dit is nie die Here se profete nie!
En nou is die probleem:
1. DIE VALS PROFETE ONDERMYN DIE VOLK
Die Here sê hulle is soos jakkalse ..... 'n Jakkals is mos maar 'n skelm ding. 'n Agterbakse en lafhartige soort aasdier.
Die Here sê hierdie selfaangestelde profete is soos jakkalse tussen die puinhope.
Op die stadium was die volk Israel mos in ballingskap. Hulle is as krygsgevangenes weggevoer na Babel. Hulle eie land het verlate gelê en die stad Jerusalem was verwoes.
Jerusalem wat in puin gelê het, was inderwaarheid simbolies van die volk se geestestoestand – vervalle, deurmekaar en hopeloos.
En nou het hierdie selfaangestelde profete hulle in die puin van die volk se vervalle geestelike toestand tuisgemaak. Soos jakkalse is hulle tuis in die puin. Daar waar ellende is, sak hulle toe om te aas.
Kyk waaroor verwyt die Here hulle. Hy sê in vers 5:
Hulle het nie gegaan na waar die muur omgeval het en weer 'n muur om Israel gebou sodat hy staande kan bly in die oorlog wanneer die oordeelsdag van die Here kom nie.
Die selfaangestelde profete, sê die Here in vers 10, het die volk verlei.... hulle het gesê:
Dit sal goed gaan toe nie sou goed gaan nie....
Sit ons nie ook deesdae grootliks in 'n soortgelyke toestand nie?
Die kerk of te wel die volk van die Here se geestelike toestand laat veel te wense oor.
'n Groot klomp Christene is deur die wêreld in ballingskap weggesleep. Baie Christene se lewenstyl en die van die wêreld lyk presies dieselfde.
Mense wil graag nog bekendstaan as Christene, maar hulle dien die Here net op hulle eie voorwaardes. Jy sien dit sommer maklik aan swak erediensbywoning en die willekeurige dankoffers.
En dan, soos Paulus sê, soek hulle leermeesters wat net sê wat hulle graag wil hoor.
Die mense wil graag hoor: Dit sal met jou as Christen goed gaan .... Die Here is aan jou kant.... Tipies van die hedendaagse voorspoedsgodsdiens ....
En dan is daar mos deesdae ook baie van hierdie sogenaamde geestelike leiers wat met die evangelie geld maak. Hulle lewe in absolute weelde omdat hulle soos jakkalse tussen die puinhope aas. Mens dink hier onder andere aan Amerikaanse evangeliste soos Kenneth Copeland, Benny Hinn, Joel Olsteen en Joyce Meyer. Hierdie mense kom met dwaalleer. Met hierdie dwaalleer sê hulle juis dit wat die mense graag wil hoor.
En dit bring ons by die groot probleem naamlik:
2. VAN NATURE SOEK DIE MENS SY EIE VERLOSSING
Om dit te verduidelik gebruik Esegiël 'n volgende beeld wat by die vorige beeld aansluit.
Die Here sê die volk het vir hulleself tussen die puinhope van die verwoeste stad 'n eie skermmuur gaan bou.
In vers 5 het die Here die selfaangestelde profete verwyt omdat hulle nie gaan werk het waar die stadsmuur omgeval het om dit te herstel nie... En nou gaan Hy verder en sê in vers 10:
Hulle (die vals profete) het my volk verlei, hulle het gesê: Dit sal goed gaan toe dit nie sou goed gaan nie, EN TOE DIE VOLK 'N EIE MUUR BOU, het daardie profete dit netjies afgewit.
Die Here verwyt hierdie selfaangestelde profete dat hulle die volk sterk in hulle kwaad. In plaas daarvan dat die profete die volk teruglei om die stad van God en die tempel van God te herbou, help hulle die volk om hulle eie selfgeboude skermmuur tussen die puinhope te verf.
Verstaan u broeder en suster? Die profete leer nie die volk om hulle verhouding met die Here te herstel nie, nee, hulle praat die volk na die mond. En daarom is hulle baie gewild!
'n Mens hou mos nie daarvan om op jou foute en tekortkominge gewys te word nie. Nee, jy verkies dit as jy opgehemel en aangemoedig word. Die mens wil sy eie lewe reël en niemand mag vir jou voorskryf wat jy moet doen nie. Die sondige mens wil doen soos hy wil en soos hy voel. Elkeen het mos sy menseregte!
Broeder en suster. Kom ons vra:
Wat verwag ek en jy vandag van die profete, die leermeesters, die predikante?
Moet hy so preek dat jy goed voel?
Wil jy van 'n erediens af wegstap en sê: Dit sal met my goed gaan?
Wil ek en jy hoor wat ons graag wil hoor of wil ons hoor wat die Here regtig sê?
Is ons bereid om opofferings te maak deur uit ons gemaksone te beweeg sodat ons kan help opbou waar die geestelike muur omgeval het?
Of verwag ons dat die leermeester of predikant ons moet help om ons eie skermmuurtjies wat ons vir onsself gebou het mooi te verf?
Broeder en suster. Mag die Here se profeet of te wel leermeester jou en my aanspreek oor betrokkenheid en diensbaarheid by omgeegroepe, erediensbywoning, dankoffers en gebedsbyeenkomste?
Luister wat het die Here deur sy profeet Esegiël vir die volk gesê:
Sê vir dié wat die muur afgewit het wat gaan val: Daar kom stortreëns, Ek laat haelstene val, stormwinde losbreek. Die muur gaan val, en die mense sal vir julle vra: Waar is die witsel waarmee julle dit afgewit het?(vers 11)
Broeder en suster, 'n selfgeboude geestelike muur kan nie teen die storms van die lewe bly staan nie. U ken mos die gelykenis wat die Here Jesus vertel het van die twee huise. Een wat sonder fondasie en op die sand gebou is het geval toe die storm kom. Die ander huis met 'n goeie fondasie en wat op die rots gebou is, het bly staan.
3. NET BY DIE HERE IS DAAR WARE REDDING
Eers wanneer die Here die skanse, die skermmure wat ons vir onsself gebou het afbreek, sien mens jou eie sondeverlorenheid raak.
Ja, as Hy die lewensstorms oor jou en my laat losbreek, sit daar inderwaarheid 'n groot stuk genade in......
As ons eie skermmuur omgestoot word, staan ons daar op ons eie. Gestroop van alles wat ons vir onsself bymekaar gemaak het. Dan soek ons skuiling. Dan soek ons hulp.
En dan hoor ons eers werklik, ons Verlosser se stem:
Kom na My toe almal wat uitgeput en oorlaai is en Ek sal julle rus gee".
Broeder en suster, solank ek en jy nog agter ons eie skermmuur sit, is ons baie tevrede met onsself. Dan luister ons lekker na die profete wat ons muurtjie kom verf met boodskappies wat ons graag na luister ....... Maar onthou, die Here noem sulke profete, wat jou en my in ons gehoor wil streel, jakkalse!
Die boodskap van hoop, is die boodskap wat jou en my roep om agter ons eie skermmure uit te kom en om te help werk aan die herstel van God se kerk. Dit beteken ons moet ons eie voorkeure eenkant toe skuif en buite ons gemaksone kom. Dit vra opoffering en moeite. Dit vra dat ek en jy ons eie dinge eenkant toe sal skuif ter wille van God se stad. Die nuwe Jerusalem. Ons ware, ewige hemelse erfenis.
Broeder en ster. Die Here verwag van sy profete om sy volk terug te lei na die vervalle mure en die puinhope van 'n gebroke verhouding sodat hulle kan begin met herstelwerk. Ja, ware bekering is nodig!
God het sy Seun gestuur om hierdie herstelwerk te doen.
Daarom het Hy by geleentheid gesê:
Breek hierdie tempel af en in drie dae sal Ek hom oprig
Hy het toe mos sy eie liggaam bedoel wat aan die kruis sou sterf en na drie dae uit die graf sou opstaan!
Die enigste manier wat ons die ware ewige lewe het, is wanneer ons deel het aan sy liggaam. Die kerk is die Here Jesus se liggaam. Dit is hier waar ons ledemate van sy liggaam is en dit is hier waar ons saamwerk aan die opbou van God se geestelike huis, sy ewige tempel! Deur 'n ware, lewende geloof is ek en jy lewende stene in hierdie geestelike huis van God.
Daarom kom die opdrag aan elkeen van ons:
Laat julle as lewende stene opbou tot 'n geestelike huis, om 'n heilige priesterdom te wees en geestelike offers te bring wat deur Jesus Christus vir God welgevallig is. (1 Pet 2:5)
Geliefdes, wat verwag u van u profete, u leermeesters?
Moet jou profeet, die een wat die Here se woord bring, jou help om die muur wat jy vir jouself gebou het netjies te verf?
Of verwag jy van hom om jou op te roep tot bekering sodat jy saam kan werk om die vervalle mure en puinhope van 'n kerk wat deur die storms van die lewe stukkend geslaan is, te herstel sodat dit die ware geestelike huis van God kan wees?